**Kedves Kollégák és Diákok!**

1922.11.04-én a régészet egyik legnagyobb felfedezésére került sor Egyiptomban, Luxor közelében, a Királyok völgyében. **Howard Carter angol amatőr régész megtalálta Tutanhamon fáraó sírját,** az egyedüli egyiptomi uralkodóét, akinek nyughelyét az évszázadok sora viszonylagos érintetlenségben hagyta, s ennek köszönhetően ismerhetjük annak páratlan gazdagságát.

Erre emlékezve és ezt felelevenítve történelmi versenyt hirdet a Lónyay Utcai Református Gimnázium és Kollégium, amiben megkísérlünk közelebb kerülni Tutanhamon korához, a Kr.e. 14. századhoz.

A verseny időpontja: **2022.10.18-a, kedd, 14.20-tól kb. 16.45-ig**. A résztvevőknek itt tartózkodásuk idején alkalmuk lesz az egyiptomi ízek világába is kirándulást tenni, illetve a versengés idején étkezést is biztosítunk. A rendezvény zárultával apróbb ajándékokra is számíthatnak a résztvevők.

A vetélkedő három részből fog állni, amelyből az első nem kötelező, de természetesen ajánlott a győzelemhez.

**1. Tutanhamon korához kapcsolódó „újság” vagy kisfilm készítése**. (12 pont) A feladat részletes leírását a jelentkező csapatoknak e-mailben juttatjuk el.

**2. A Szépművészeti Múzeumból érkező, a kort, illetve a felfedezést tárgyaló muzeológus előadásán alapuló teszt megoldása.** (26 pont)

**3. Egy, a korhoz kapcsolódó keresztrejtvény megoldása.** (12 pont)

A feladatok sikeres elvégzéséhez ajánlott a Szépművészeti Múzeum honlapjának tanulmányozása is. A verseny során elektronikus eszközök, illetve az internet használata nem megengedett.

Jelentkezési határidő 2022.09.26-a, hétfő. A versenyre 3-4 fős csapatok jelentkezését várjuk a 8-12.-es osztályok közül az alábbi címre: ludvik.csaba@lonyayrefi.hu A válaszlevélben e-mail címük mellett kérjük, tüntessék fel a küldő iskola nevét, a csapat tagjainak névsorát, illetve a csapat által választott nevet is.

Várjuk a jelentkezéseket! A szervezők nevében mindenkinek jó felkészülést és izgalmakban gazdag versenyzést kívánok!

Budapest, 2022.09.14.

 Ludvik Mihály Csaba

 szervező sk.